Mesiac (časová jednotka)

**Mesiac** je časová jednotka. Kalendárny mesiac v gregoriánskom kalendári má 30 alebo 31 dní, výnimku tvorí február, ktorý máva 28 dní, v priestupnom roku 29 dní.

## Počty dní v jednotlivých mesiacoch
* Január – 31
* Február – 28/29 (29 takmer každé 4 roky)
* Marec – 31
* Apríl – 30
* Máj – 31
* Jún – 30
* Júl – 31
* August – 31
* September – 30
* Október – 31
* November – 30
* December – 31

## Slovanské názvy mesiacov

## Slovenské historické/ľudové názvy mesiacov
V listinnom a tlačenom materiáli z obdobia do 18. storočia sa najčastejšie vyskytujú latinské názvy mesiacov, ale v niektorých prameňoch sa popri nich nachádzajú aj ľudové pomenovania.

Z roku 1597 je doložený nasledujúci zoznam slovenských mien mesiacov (zoznam ich výslovne odlišuje od českých mien mesiacov, ktoré sú v ňom odlišné), ktorých autorom je Matej Hranica, evanjelický farár:
*január – Welký Sečen
*február – Malý Sečen
*marec – Brezon
*apríl – Dubon
*máj – Mag
*jún – Turýči
*júl – Sw'etho Yána
*august – Sw'etho Yakuba
*september – Matky Božég
*október – Sw'etho Michala
*november – wssech Swetých
*december – Sw'etho Ondrege
Poznámka: Namiesto w píšeme dnes v, namiesto g píšeme dnes j.

Nowý kalendář z roku 1717 uvádza:
* január – leden
* február – unor
* marec – březen
* apríl – duben
* máj – mag
* jún – čerwen
* júl – čerwenec
* augustus – srpen
* september – žárj
* október – rjgen
* nowember – lystopad
* december – prasynec

Fándlyho Pilní domajší a polní hospodár uvádza:
*január – ledeň, hrubí sečeň
*február – unor, malí sečeň
*marec – brezeň
*apríl – dubeň
*máj – máj
*jún – červeň
*júl – ?
*august – srpeň
*september – žári
*október – rijen
*november – listopad
*december – prasinec

Anton Bernolák slovenské názvy mesiacov utvoril podľa češtiny a nezachytil tak ich skutočné používanie. 

V česko-nemeckom Jungmannovom slovníku autor hodnotí ako (aj?) moravské a slovenské nasledujúce názvy mesiacov: květen (t. j. máj), čerwen (t. j. jún), sečen (t. j. júl) a srpen (t. j. august).

Ľudovít Štúr navrhol v roku 1845 tieto názvy:
*január – Veľký Sečeň
*február – Malí Sečeň
*marec – Brezen
*apríl – Duben
*máj – Kveten
*jún – Lipen
*júl – Červenec
*august – Klasen
*september – Malí Rujen
*október – Velkí Rujen
*november – Listopad
*december – Prosinec

Podobné, ale pozmenené, slovenské názvy sa nachádzajú aj v iných textoch do konca 19. storočia. Napr. v Domovej pokladnici z r. 1848: 
*január – Velkí Sečeň
*február – Malí Sečeň
*marec  – Brezeň
*apríl – Dubeň
*máj – Traveň
*jún – Lipeň
*júl – Klaseň
*august – Srpeň
*september – Jaseň
*október – Rujeň
*november – Studeň
*december – Mrazeň

Podľa publikácie K. Palkoviča z roku 1974 vyzerali pôvodné slovenské názvy mesiacov nasledovne (v citovanom zdroji mená nie sú priradené k jednotlivým dnešným názvom): veľký sečen, malý sečen, brezeň, dubeň, traveň, lipeň, rujeň, hrudeň, a možno aj studeň a jaseň. Väčšina týchto existovala asi ešte na začiatku 19. stor. v slovenských nárečiach.

Historický slovník slovenského jazyka (moderný slovník predbernolákovskej slovenčiny) uvádza tieto doklady (popri dokladoch názvov mesiacov latinského pôvodu) slovenských alebo poslovenčených českých názvov mesiacov:
*január – velkí sečen, leden
*február – malí sečen, unor
*marec – březen, brezen, brezeň
*apríl – duben, dubeň
*máj – maj
*jún – červen, červeň
*júl – červenec
*august – srpeň, srpen
*september – zarj
*október – rijen
*november – listopad
*december – prosinec, prasinec

## Pozri aj
* Siderický mesiac
* Synodický mesiac
* Zoznam mesiacov

## Referencie

## Externé odkazy
*http://kalendar.vsieti.sk/node/4 

Kategória:Jednotky času